
26.
Par Ogres valstspilsētas simtgades programmas “Gadsimts Ogrē” izstrādes uzsākšanu un simtgades sagatavošanu

	2028. gadā aprit simts gadi kopš Ogrei piešķirtas pilsētas tiesības. Simtgade ir viens no nozīmīgākajiem Ogres valstspilsētas vēstures notikumiem, kas vienlaikus ir kultūras, sabiedrisks, izglītības, tūrisma un attīstības notikums.
	Jubilejas sagatavošana nav uzskatāma tikai par svētku pasākumu organizēšanu. Tā ir ilgtermiņa pašvaldības attīstības iniciatīva, kas prasa savlaicīgu plānošanu, starpinstitucionālu sadarbību, sabiedrības iesaisti un pakāpenisku finanšu resursu plānošanu.
	Ogres valstspilsētas identitāte ir cieši saistīta ar Ogres upi. Upe devusi pilsētai nosaukumu, veidojusi ainavu un kļuvusi par vienu no pilsētas simboliem. 
	Simtgades programmas vienojošais vadmotīvs ir “Gadsimts Ogrē”, kura idejiskais pamats ir “Upe, kas deva vārdu pilsētai”. Upes līkumi simboliski ataino pilsētas attīstības laika lokus - izaugsmi, pārmaiņas un nepārtrauktību.
	Programmas mērķis ir godināt Ogres valstspilsētas pirmo gadsimtu, stiprināt vietējo identitāti, veicināt sabiedrības līdzdalību, aktualizēt kultūrvēsturisko un dabas mantojumu, sekmēt kultūras, sporta, izglītības, tūrisma un uzņēmējdarbības attīstību, kā arī radīt paliekošas vērtības nākamajam gadsimtam. 
Simtgade nav tikai atskats uz pagātni. Tas ir kopīgs ieguldījums nākamajā gadsimtā.
	Lai nodrošinātu savlaicīgu un koordinētu sagatavošanos, nepieciešams izveidot vienotu pārvaldības modeli, noteikt atbildīgās institūcijas un uzsākt simtgades programmas izstrādi, lai to īstenotu trīs posmos: 2026. gads - sagatavošanās; 2027. gads - ieviešanas sagatavošana; 2028. gads - Simtgades gads.
	Ņemot vērā nepieciešamību savlaicīgi sagatavoties Ogres valstspilsētas simtgadei 2028. gadā, lai nodrošinātu koordinētu, ilgtspējīgu un starpnozaru sagatavošanās procesu,
pamatojoties uz Pašvaldību likuma 4. panta pirmās daļas 5. punktu, Ogres novada ilgtspējīgas attīstības stratēģiju un Ogres novada attīstības programmu,

balsojot: ar 16 balsīm "Par" (Andris Krauja, Artūrs Mangulis, Dace Kļaviņa, Dace Veiliņa, Dzirkstīte Žindiga, Gints Sīviņš, Ilmārs Zemnieks, Iluta Jansone, Jānis Iklāvs, Jānis Siliņš, Kārlis Ansons, Matīss Mežaks, Pāvels Kotāns, Raivis Rubīns, Raivis Ūzuls, Rūdolfs Kudļa), "Pret" – nav, "Atturas" – 4 (Kārlis Avotiņš, Mariss Martinsons, Santa Ločmele, Uldis Skudra), "Nepiedalās" – 1 (Atvars Lakstīgala), 
Ogres novada pašvaldības dome NOLEMJ:

1. Uzsākt Ogres valstspilsētas simtgades programmas “Gadsimts Ogrē” (turpmāk – Simtgades programma) izstrādi un īstenošanas sagatavošanu.
2. Noteikt Simtgades programmu par Ogres novada pašvaldības (turpmāk – Pašvaldība) stratēģiskās nozīmes starpnozaru attīstības projektu.
3. Noteikt Ogres novada Kultūras un tūrisma pārvaldi (turpmāk – KTP pārvalde) par atbildīgo institūciju Simtgades programmas sagatavošanas un īstenošanas koordinēšanai, nodrošinot sadarbību ar pašvaldības struktūrvienībām, iestādēm, kapitālsabiedrībām un sadarbības partneriem.
4. Uzdot KTP pārvaldei sagatavot rīkojuma projektu Simtgades programmas rīcības komisijas (turpmāk – Rīcības komisija) sastāvam, ko iesniegt apstiprināšanai Pašvaldības izpilddirektoram līdz 2026. gada 1. septembrim.
5. Uzdot Rīcības komisijai: 
5.1. līdz 2026. gada 1. novembrim izstrādāt Simtgades programmas koncepciju;
5.2. līdz 2026. gada 1. decembrim iesniegt Pašvaldības domei apstiprināšanai Simtgades programmas rīcības plānu 2027. - 2028. gadam, komunikācijas stratēģiju, finansēšanas modeli un pasākumu programmas projektu;
5.3. reizi sešos mēnešos iesniegt domei ziņojumu par programmas izstrādes un īstenošanas gaitu.
6. Uzdot Pašvaldības iestādēm, aģentūrām un kapitālsabiedrībām savas kompetences ietvaros sagatavot priekšlikumus Simtgades programmai.
7. Uzdot Pašvaldības Centrālās administrācijas Attīstības un plānošanas nodaļai izvērtēt ārējā finansējuma piesaistes iespējas.
8. Uzdot Pašvaldības Centrālās administrācijas Budžeta nodaļai budžeta plānošanas procesā izvērtēt Simtgades programmas finansējuma nepieciešamību.
9. Rīcības komisijai veicināt sadarbību ar valsts institūcijām, uzņēmējiem, nevalstiskajām organizācijām, izglītības un kultūras iestādēm, sadraudzības pašvaldībām un diasporu.
10. Lēmuma izpildes kontroli uzdot Ogres novada pašvaldības izpilddirektoram.

(Sēdes vadītāja,
 domes priekšsēdētāja A. Kraujas paraksts)

